ফটিকছড়ি সংবাদদাতা, বিডিনিউজ রিভিউজঃ শত বছরের পুরানো ফটিকছড়ির রোসাংগিরীর শীলের হাট ঘাট। হালদার ওপর দুই উপজেলার বাসিন্দারা এ ঘাট দিয়ে পারাপার করে আসছে বহুকাল ধরে। বর্ষা মৌসুমে এখানে টানা নৌকাই একমাত্র ভরসা। অপরদিকে শুকনো মৌসুম এলে বাঁশের সাঁকোই হয়ে ওঠে এখানকার যাতায়াতের মাধ্যম। টানা নৌকায় ঝুঁকি নিয়ে পার হতে গিয়ে এ ঘাটেই দশবছর পূর্বে নৌকাডুবে মারা যায় ফারিয়া ইসলাম রিয়া নামক রোসাংগিরী সরকারি প্রাথমিক বিদ্যালয়ের দ্বিতীয় শ্রেণির এক শিক্ষার্থী। যুগ যুগ ধরে এখানকার পাঁচ গ্রামের বাসিন্দাদের প্রাণের দাবি হয়ে আছে একটি সেতু। তাদের আশা, একদিন এ ঘাটেই হবে স্বপ্নের সেতু। কিন’ সেই সেতু হবে কবে? নেই কারো জানা। ফটিকছড়ি উপজেলার রোসাংগিরী ইউনিয়নে হালদা নদীর এপার-ওপারের পাঁচ গ্রামের লোকজনকে একটি সেতুর জন্য দীর্ঘদিন ধরে দুর্ভোগ পোহাতে হচ্ছে।